A BIZOTTSÁG HATÁROZATA
(2009. április 20.)
az Amerikai Egyesült Államok kormánya és az Európai Közösség közötti, az irodai berendezések energiahatékonyságára vonatkozó címkézési programok összehangolásáról szóló megállapodás szerinti irányítási testületek által meghozandó, a képalkotó berendezések előírásait meghatározó C. melléklet VII. részének felülvizsgálatáról szóló határozattal kapcsolatos közösségi álláspont meghatározásáról
(2009/347/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Amerikai Egyesült Államok kormánya és az Európai Közösség közötti, az irodai berendezések energiahatékonyságára vonatkozó címkézési programok összehangolásáról szóló megállapodás megkötéséről szóló, 2006. december 18-i 2006/1005/EK tanácsi határozatra (1) és különösen annak 4. cikke (3) bekezdésére,
mivel:
(1)
A megállapodás arra kötelezi az Európai Bizottságot és az Egyesült Államok Környezetvédelmi Hivatalát (EPA), hogy dolgozzák ki a képalkotó berendezésekre vonatkozó előírások 2. szintjét, s ezáltal módosítsák a megállapodás C. mellékletét.
(2)
Az előírások módosításával kapcsolatos közösségi álláspont meghatározása a Bizottság feladata.
(3)
Az e határozatban elrendelt intézkedések az irodai berendezésekre vonatkozó közösségi energiahatékonysági címkézési programról szóló, 2008. január 15-i 106/2008/EK európai parlamenti és tanácsi rendelet (2) 8. cikke alapján figyelembe veszik az Európai Közösség Energy Star Testületének véleményét.
(4)
A C. melléklet VII. részében feltüntetett, a képalkotó berendezésekre vonatkozó előírásokat 2009. július 1-jével hatályon kívül kell helyezni és helyükbe az e határozathoz mellékelt előírásokat szükséges léptetni,
A KÖVETKEZŐKÉPPEN HATÁROZOTT:
Egyetlen cikk
Az Amerikai Egyesült Államok kormánya és az Európai Közösség közötti, az irodai berendezések energiahatékonyságára vonatkozó címkézési programok összehangolásáról szóló megállapodás szerinti irányítási testületek által meghozandó, a képalkotó berendezések előírásait meghatározó C. melléklet VII. részének felülvizsgálatáról szóló határozattal kapcsolatosan elfogadandó közösségi álláspont a csatolt határozattervezeten alapul.
Kelt Brüsszelben, 2009. április 20-án.